FIRST Robotics Competition

**''FIRST'' Robotics Competition** (או בקיצור **FRC**) היא תחרות פיתוח טכנולוגי בין-לאומית במסגרת ארגון FIRST, שמיועדת לבני נוער בכיתות ט' עד י"ב. התחרות נוסדה על ידי דין קיימן ב-1992 והובאה לישראל על ידי אלוף (במיל') אביהו בן נון. בתחרות, הקבוצות מקבלות מספר ושם לפי האזור או בית הספר ממנו מגיעים התלמידים המשתתפים בקבוצה.
[שמאל|ממוזער|220px|מגרש המשחק Rack N' Roll ב[היכל הספורט יד אליהו (2007)]]
[שמאל|ממוזער|220px|אזור ההתארגנות (Pit Area) ב[היכל הספורט יד אליהו (2007).]]

בכל שנה, במוצאי שבת של השבוע הראשון של חודש ינואר נחשף המשחק ועל הקבוצות לבנות רובוט שמסוגל לבצע את המשימות הנדרשות במהלך המשחק.

לכל קבוצה ניתן פרק זמן של בין 6-8 שבועות כדי לבנות את הרובוט ולהכין אותו לתחרות על פי חוקי התחרות.

לכל קבוצה ניתנת ערכת כלים בסיסית לבנייתו של הרובוט. על הקבוצה להתחלק למספר תת-קבוצות אשר כל אחת מהן עוסקת בפן אחר בבניית הרובוט, תכנותו, בניית אתר אינטרנט לקבוצה, וכן הלאה. בסופו של דבר על הרובוט לבצע שלוש משימות עיקריות: פעולה אוטונומית שנקבעת כחלק מהמשחק (ללא כל עזרת מגע אנושי) כגון קליעת סלים, משחק ידני (בו מפעילים את הרובוט חברי הקבוצה) ויכולת ביצוע משימה בצורה בטוחה, כגון עליה על רמפות והרמת רובוט אחר.

ישראל משתתפת בתחרות הרובוטיקה מאז 2005. בשנה הראשונה התחרות נערכה במרכז הקונגרסים בחיפה, ובשנים לאחר מכן עד שנת 2016 היא נערכה באופן קבוע בהיכל מנורה מבטחים שבתל אביב. משנת 2017, נערכים בישראל כ-5 אירועים במסגרת מעבר לשיטת תחרות שונה, שיטה אזורית, כאשר עד 2019 הגמר נערך בהיכל מנורה מבטחים שבתל אביב, ומשנת 2022 נערך הגמר בפיס ארנה ירושלים. בשנים 2020–2021 לא נערכה תחרות עקב מגפת הקורונה.

## מהלך תחרויות הדירוג
התחרות בנויה בצורה בה כל קבוצה משתתפת בשתי תחרויות וזוכה בנקודות המוסיפות לה לדירוג הכללי באזור.

הקבוצה משחקת מספר משחקים במהלך יומיים של תחרות ועל כל ניצחון צוברת נקודות לדירוגה הכללי.

לאחר שכל תחרויות הדירוג באזור מסתיימות, אחוז מסוים מהקבוצות עולה לתחרות הגמר.
[ממוזער|מגרש המשחק FIRST Steamworks ב[היכל מנורה מבטחים|היכל הספורט יד אליהו (אליפות ישראל, 2017).]]
בשנת 2017 העפילו לתחרות הגמר האזורי כ-45 קבוצות. אם קבוצה אינה רוצה להתחרות בתחרות הגמר, תופסת את מקומה הקבוצה הבאה בדירוג.

## מהלך תחרות הגמר
התחרות מחולקת לשלושה ימים:
* **יום הקמה** בו כל קבוצה מקימה את אזור ה"פיט" שלה ועוברת בדיקת בטיחות (Inspection) של הרובוט.
* **יום תחרות ראשון** בו מתקיימים משחקים שאינם מזכים בנקודות ונועדו להכרת המגרש וסביבת המשחק (משחקי אימון). כמו כן, מתקיימים בו גם משחקי מוקדמות על פי לוח זמנים מסודר ובסופו מתפרסם לוח תוצאות המסכם את מיקומן ההיררכי של כל הקבוצות לאותו יום.
* **יום תחרות שני** בו מתקיימים משחקי מוקדמות נוספים על פי לוח זמנים מסודר ובין כל כמה משחקים מתפרסם לוח תוצאות המסכם את מיקומן ההיררכי של כל הקבוצות עד לאותו רגע. לאחר סיום משחקי המוקדמות, כל אחת משמונה הקבוצות שסיימו במקומות הראשונים בוחרת שתי קבוצות נוספות. מרגע זה הופכות שלוש הקבוצות ל"ברית" ומתחרות נגד בריתות אחרות ברבע גמר, חצי גמר וגמר. ביום זה מוכרזות גם הקבוצות הזוכות.

בתחילת יום ההקמה כל קבוצה מקבלת את מיקומה ב-"אזור ההתארגנות" (Pit Area). בעבר נהגו להקים את "אזור ההתארגנות" בחלק האחורי של המגרש בנוקיה, כיום נוהגים להקים אותו במאהל גדול ליד ההיכל. אף שהמשחקים בתחילת היום הזה לא משפיעים על ניקוד הקבוצות, כל סגל השופטים יושב מול המגרש על מנת לבחון סיטואציות שונות שעלולות להופיע במהלך המשחקים העתידיים ולעורר בעיות שיפוט.
alt=הרובוט של קבוצת MisCar 1574 עבור אתגר 2014 "Aerial Assist" בפעולה|ממוזער|הרובוט של קבוצת MisCar 1574 עבור אתגר 2014 "Aerial Assist" בפעולה.
בהמשך יום התחרות הראשון מתחרות ביניהן כל הקבוצות, בכל משחק נמצאים על המגרש שישה רובוטים המתחלקים לשתי בריתות יריבות (שלושה רובוטים בכל ברית). הקבוצות שמשחקות בכל משחק, נבחרות באופן אקראי ובסופו של דבר, כל הקבוצות משחקות מספר זהה של משחקים. בסוף היום מתפרסם לוח תוצאות המסכם את מיקומן (על פי כמות הניצחונות) ההיררכי של כל הקבוצות לאותו יום.

ביום התחרות השני ממשיכות להתחרות ביניהן כל הקבוצות, באותו אופן של היום הקודם. כשכל הקבוצות שיחקו מספר זהה של משחקים גם ביום השני, מתחילים סיבובי הגמר. בסיבובי הגמר משתתפות 24 קבוצות, שמתחלקות לשמונה בריתות קבועות.

הרכבת הבריתות נעשית כך:

שמונה הקבוצות בעלות מספר הניצחונות הגבוה ביותר הן ראשי הבריתות, כל אחת תבחר בתורה קבוצה אחרת שאיתה תרצה להקים ברית. הקבוצה לה הוצע להצטרף לאחת משמונה הגדולות רשאית להחליט אם לקבל את ההצעה או לשלול אותה. אם הקבוצה שוללת את ההצעה, היא אינה רשאית להיבחר שוב. במקרה ואחת קבוצות המובילות בוחרת בקבוצה אחרת משמונה הקבוצות המובילות וזו מסכימה, הקבוצה הבאה בתור בעלת מספר הניצחונות הגבוה ביותר הופכת להיות במקום השמיני. סבב בחירה זה נמשך פעמיים, על מנת שכל ברית תכיל שלוש קבוצות. הברית שהורכבה תהיה קבועה לאורך כל סיבובי הגמר ולא אקראית כפי שהיה לפני סיבובי הגמר. כל שאר הקבוצות שלא משתייכות לברית מסוימת, אינן משתתפות בסיבובי הגמר וכאן מסתיים חלקן בתחרות, אלא אם כן לאחת הקבוצות יש בעיה עם הרובוט, ובמקרה זה הקבוצה שלא נבחרה שסימה את משחקי הדירוג במקום הגבוה ביותר מצטרפת לברית הזו בתור רובוט רביעי.

סיבובי הגמר מתקיימים בשיטת "הדחה כפולה"  ולה שישה שלבים. **בשלב הראשון** כל ברית משחקת נגד הברית המקבילה (ברית 1 נגד 8, ברית 2 נגד 7 וכו') כאשר הברית המנצחת במשחק ממשיכה בטבלה העליונה (=upper bracket) והברית המפסידה יורדת לטבלה התחתונה (=lower bracket) (משחקים 1-4). **בשלב השני** ארבע הקבוצות שירדו לטבלה התחתונה ישחקו אחת נגד השנייה (משחקים 5 ו-6), וכך גם הקבוצות שנשארו בטבלה העליונה (משחקים 7 ו-8). כאשר בטבלה העליונה הברית המנצחת במשחק ממשיכה בטבלה העליונה והברית המפסידה יורדת לטבלה התחתונה, ובטבלה התחתונה הברית המנצחת ממשיכה בטבלה התחתונה והברית המפסידה סיימה את חלקה בתחרות. **בשלב השלישי** הברית שהפסידה במשחק 8 משחקת מול הברית שניצחה במשחק 5, והברית שהפסידה במשחק 7 משחקת מול המנצחת של משחק 6 (משחקים 9 ו-10), כאשר הבריתות המפסידות מסיימות את חלקן בתחרות. **בשלב הרביעי** המנצחות של משחקים 9 ו-10 משחקות אחת נגד השנייה (משחק 12) כאשר המנצחת מעפילה לגמר הטבלה התחתונה והמפסידה מסיימת את חלקה בתחרות. בשלב זה משחקות גם המנצחות של משחקים 7 ו-8 (משחק 11) כאשר המנצחת מעפילה לגמר והמפסידה תשחק בגמר הטבלה התחתונה. **בשלב החמישי** ישוחק הגמר של הטבלה התחתונה (משחק 13) בין הברית שהפסידה את משחק 11 לבין הברית המנצחת ממשחק 12, כאשר המנצחת מעפילה לגמר, והמפסידה מסיימת את חלקה בתחרות. **בשלב השישי** והאחרון ישוחקו משחקי הגמר בשיטת "הטוב משלוש", כאשר שתי הבריתות משחקות עד שאחת מהן מגיעה לשני ניצחונות.

## המוקדמות בישראל
בכל שנה נערכים משחקי מוקדמות שמטרתם היא לשלוח את הקבוצות הטובות ביותר מהארץ לתחרות הבינלאומית ביוסטון, טקסס. בתחרות של שנת 2015, שנערכה בהיכל נוקיה השתתפו 55 קבוצות ישראליות, ובתחרויות עבר השתתפו גם קבוצות מבוסניה, טורקיה ומארצות הברית.

עד לשנת 2017 ישראל שלחה שש קבוצות לתחרות הבינלאומית: שלוש הקבוצות שהרכיבו את הברית המנצחת וזכו בסיבוב הגמר של המשחק, הקבוצה שזכתה בפרס ה-Rookie All Star (קבוצה שמשתתפת פעם ראשונה בתחרות והראתה את הביצועים הטובים ביותר), הקבוצה שזכתה בפרס ה-Impact (לשעבר Chairman's, פרס הניתן לקבוצה שמהווה מקור השראה ומודל לחיקוי לקהילה) והקבוצה שזכתה בפרס ה-Engineering Inspiration (שילוב בין בניית רובוט מצטיין והענקת הרשאה לטכנולוגיה ומדע לסביבה).

משנת 2017 ישראל נכנסה למודל תחרות שונה, מודל ה-Districts והחל משנת 2017, ישראל שולחת את 16 הקבוצות בעלות הניקוד הגבוה ביותר, וקבוצות נוספות שזכו להישגים בתחרות העולמית בשנה הקודמת. בשנת 2022 לאור צמצום התחרויות בשל הקורונה ישנה רק תחרות עולמית אחת ביוסטון אליה העפילו תשע קבוצות הברית הזוכה של אירוע גמר זוכות פרסי ה-Impact ו-Engineering Inspirtion וארבע הקבוצות בעלות הניקוד הגבוה ביותר אשר לא זכו באף אחד מהפרסים הללו. ולאחר פתיחת קבוצות נוספות מאז שנת 24 עלו חזרה ההקצאות לתחרות העולמית ל-12 - כל זאת בהתאם לכמות הקבוצות בארץ.

## כרונולוגיה
### אתגר 2007 – Rack N' Roll (ראק אן' רול)
אתגר 2007 נקרא Rack N' Roll. במרכזה של זירת המשחק ישנו מתקן גדול בשם "The Rack" (סד) שגובהו כשלושה מטרים וקוטרו כשני מטרים. צורתו מתומנת, כאשר על כל צלע של המתומן ממוקמות שלוש רגלי עכביש. רגלי העכביש הן בעצם סוג של עמדות תלייה לאבובים, אותם אמורים הרובוטים להציב על פני הרגליים. ישנן בסך הכול 24 רגלי עכביש, המחולקות לשלוש דרגות גובה.

במשחק מתחרה הברית האדומה כנגד הכחולה, והוא מחולק לשלושה שלבים עיקריים.
השלב הראשון הוא השלב האוטונומי ואורכו 15 שניות. בשלב זה הרובוטים פועלים על פי התוכנה שנמצאת בבקרים שלהם, ואינם נשלטים על ידי מערכות הבקרה של הנהגים. כל רובוט זכאי להתחיל את השלב הזה עם אבוב אחד בזרוע שלו או על גביו, והמטרה שלו היא לתלות אותו על ה-Rack בעזרת מערכת ההכוונה שלו, שיכולה להיות מורכבת ממצלמה רגישה לאור ירוק, חיישני מרחק, זווית, שיניים וכו'.
אבוב שנתלה במהלך השלב האוטונומי אינו ניתן לאיפוס (ראו בהמשך).

השלב השני במשחק, אורכו דקה וארבעים וחמש שניות. במהלך שלב זה הרובוטים נשלטים על ידי הנהגים. בשלב זה הרובוטים מרימים אבובים מהרצפה, מעמדות הטענה מיוחדות, או מורידים אבובי איפוס שחורים מהמיתקן. אבוב איפוס גורם לכך שאבוב של הקבוצה היריבה שהיה על אותה רגל עכביש, לא ייחשב, מהרגע שמעליו נתלה אבוב האיפוס. אין לתלות על רגל העכביש יותר משני אבובים, והאבוב היחיד הניתן להסרה מהמיתקן הוא אבוב האיפוס.

בתום השלב השני מושמע צליל, שמתריע על כך שהשלב השלישי של המשחק החל, אורכו - 30 שניות. במהלך שלב זה הקבוצות ינסו להרים רובוטים של עצמם, בתוך אזור הבית שלהם, הנמצא קרוב לעמדת השליטה של הנהגים.
הניקוד נקבע כך: כל רובוט מעל 15 סנטימטרים מזכה את הברית ב-15 נקודות, וכל רובוט מעל 30 סנטימטרים מזכה את הברית ב-30 נקודות.
עבור האבובים על מתקן הניקוד נקבע לפי הרצפים, כך שהניקוד הוא 2 בחזקת אורך הרצף, וזה כולל כפילות רצפים לרצפים אנכיים ואופקיים בלבד.

המנצחת היא הברית לה יש יותר נקודות בתום המשחק, לאחר שהורידו את הניקוד הדרוש על עונשין שאירע.

התחרות בישראל נערכה במהלך חודש מרץ בהיכל הספורט יד אליהו והשתתפו בה 34 קבוצות מרחבי ישראל. המנצחים באותה שנה היו MisCar 1574 ממשגב, HaMosad 1657 מקיבוץ עין שמר ו-Emek Hefer 1950 מעמק חפר.

### אתגר 2008 – Overdrive (אוברדרייב)
אתגר 2008 נקרא "*FIRST* Overdrive".
זירת האתגר מורכבת מגשר (בגובה 2 ובאורך 4 מטרים) מטר עליו מונחים שני כדורים כחולים ושני כדורים אדומים. במרכז הגשר עוברת מחציה שמגיע כמעט עד לקצוות המגרש. על הרובטים של כל ברית להפיל את הכדורים שבצבעים שלהם (כל כדור הוא בקוטר של מטר ובמשקל של 3.5 קילו) ולהקיף כמה שיותר פעמים את המחיצה. בונוס ניתן לברית שמצליחה להרים את הכדור מעל הגשר.

התחרות בישראל נערכה במהלך חודש מרץ בהיכל הספורט יד אליהו והשתתפו בה 36 קבוצות מרחבי ישראל. המנצחים באותה שנה היו MisCar 1574 ממשגב, 1576 מתל אביב ו-Orbit 1690 מבנימינה.

### אתגר 2009 – Lunacy (לונסי)
אתגר 2009 נקרא "Lunacy" ומטרתו היא לקלוע כדורים מיוחדים לסלים הנגררים על ידי הרובוטים של הקבוצה היריבה, ניתן לקלוע באמצעות הרובוט או בעזרת שחקן אנושי שעל הרובוט לספק לו כדורים. ישנם שלושה סוגי כדורים בעלי שווי ניקוד שונה ושילוב צבעים מסוים המשמש לזיהוי על ידי מצלמה או חיישן ברובוט.

התחרות התקיימה במגרש משחק מיוחד שנקרא "המכתש" (The Crater). רצפת המגרש עשויה מחומר מיוחד המדמה את התנאים השוררים על אדמת הירח. עקב התנאים המיוחדים הרובוטים עשויים להחליק ולהתקל אחד בשני לעיתים קרובות ולכן על הקבוצות להתחשב בכך בעת תכנון ובניית הרובוט. הסיבה לקשר ההדוק בין המשחק לבין הירח היא ציון 40 שנה לנחיתה הראשונה של אפולו 11 על הירח.

התחרות בישראל נערכה במהלך חודש מרץ בהיכל הספורט יד אליהו והשתתפו בה 47 קבוצות מרחבי ישראל. המנצחים באותה שנה היו HaMosad 1657 מקיבוץ עין שמר, General Angels 2230 מהרצליה ו-Assist 2214 מימין אורד.

### אתגר 2010 – Breakaway (ברייקאווי)
אתגר 2010 נקרא "Breakaway" והיה משחק דמוי-כדורגל. המגרש מחולק לשלושה חלקים בעזרת משוכות. יש במרכז המשוכה מעבר תחתי המאפשר מעבר בין חלקי המגרש. המטרה של המשחק היא לבעוט כדורים לתוך שערים הנמצאים בפינות המגרש. הכדורים מוחזרים לאחר מכן לחלק האמצעי של המגרש. כדורי המשחק הם כדורי רגל סטנדרטיים. בתחילת המשחק יש 15 שניות של פעולה אוטונומית של הרובוטים, בהם הם מנסים להבקיע כמה שיותר שערים. לאחר מכן מתחילות 2 ורבע דקות של משחק בהם הרובוטים מופעלים על ידי הקבוצות. בסופו של המשחק, הרובוטים צריכים להתלות על מעמדים שנמצאים מעל המעברים בין חלקי המגרש.
על הבקעת שער מקבלים נקודה אחת, על רובוט תלוי על מעמד מקבלים 2 נקודות. בנוסף, אם רובוט שני מאותה הברית נתלה על הרובוט התלוי, הוא מזכה את הברית ב־3 נקודות ללא קשר לרובוט התלוי על המעמד.
כדור שיצא מהמגרש צריך להיות מוחזר למגרש כמה שיותר מהר.

התחרות בישראל נערכה במהלך חודש מרץ בהיכל הספורט יד אליהו והשתתפו בה 54 קבוצות מרחבי ישראל. התחרות באותה שנה אופיינה בבעיות תקשורת חמורות שהביאו להכרעה על הברית שתעלה למשחק הגמר בהטלת מטבע. המנצחים באותה שנה היו HaMosad 1657 מקיבוץ עין שמר, Thunderbolts 2630 מעמק חפר ו-KY Bots 2669 מקריית ים.

### אתגר 2011 - LogoMotion (לוגומושן)
אתגר 2011 נקרא "LogoMotion" והמטרה במשחק היא להכניס אבובים מגומי לווים שנמצאים בחזית המגרש. בכל וו יש שלושה גבהים של ווים שלכל אחד ניקוד שונה (לגבוהים יותר גבוה) לאבובים יש שלוש צורות: משולש (אדום), ריבוע (כחול) ועיגול (לבן) שהם בעצם הצורות שמהן מורכב הסמל של *FIRST*.
בתחילת המשחק יש 15 שניות של פעולה אוטונומית של הרובוטים, בהן הרובוט עובד ללא שליטה של הנהגים אלא רק על פי תוכנה שתוכנתה מראש על ידי הקבוצה ומותאמת למצב ההתחלתי של הרובוט (המיקום במגרש + אבוב מיוחד (עגול בצבע צהוב) מונח על הרובוט לפני תחילת המשחק), רובוט שהצליח לתלות את האבוב בשלב האוטונומי מעלה את הניקוד הקבוצתי לאותו משחק בצורה משמעותית. לאחר השלב האוטונומי הנהגים מקבלים שליטה על הרובוט ומרגע זה יש להם 2 דקות לתלות אבובים על הווים.
ב-15 שניות האחרונות יש לקבוצות את האופציה להסיע את הרובוט למקום מסוים במגרש שם יש עמוד פלדה בגובה כ-3.5 מטר ולהוציא מתוך הרובוט, רובוט קטן שאמור לטפס על העמוד כמה שיותר מהר. הסיבה לכך שחלקי המשחק מרכיבים את סמל *FIRST* וגם מטרת המשחק היא להרכיב את הסמל היא שבשנה זו הארגון חגג 20 שנה להקמתו.

התחרות בישראל נערכה במהלך חודש מרץ בהיכל הספורט יד אליהו והשתתפו בה 50 קבוצות מרחבי ישראל. המנצחים באותה שנה היו MisCar 1574 ממשגב, Orbit 1690 מבנימינה ו-Ratchet 3351 מבאר שבע.

### אתגר 2012 - Rebound Rumble (ריבאונד ראמבל)
ממוזער|משחק בעונת 2012
אתגר 2012 נקרא "Rebound Rumble" והוא מעין משחק כדורסל. המגרש מחולק לשני חלקים בעזרת מחסום (ברייאר). על המחסום ממוקמים שלושה גשרים (הבנויים כמו נדנדה שהמצב ההתחלתי שלה הוא מאוזן) המאפשרים מעבר בין שני צדי המגרש. המטרה של המשחק היא לקלוע כדורים לתוך סלים הנמצאים בקצות המגרש. הכדורים מוחזרים לאחר מכן לפינת המגרש על ידי שחקן אנושי. כדורי המשחק הם כדורי כדורסל מספוג קטנים יותר. בתחילת המשחק יש 15 שניות של פעולה אוטונומית של הרובוטים, בהם הם מנסים לקלוע כמה שיותר סלים. לאחר מכן מתחילות 2 ורבע דקות של משחק בהם הרובוטים מופעלים על ידי הקבוצות. בסופו של המשחק, הרובוטים צריכים להתאזן על הגשרים. אפשר להתאזן רובוט אחד, שניים ובגרמרים גם שלושה (הגשר במכוון קטן מאוד להכיל שלושה רובוטים). ככל שיש יותר רובוטים הניקוד גבוה יותר. בשלבי המוקדמות יש אפשרות של שיתוף פעולה בין שני רובוטים מבריתות מנוגדות, שיתוף פעולה כזה שמצליח מזכה את הקבוצות בניקוד שווה ערך לניצחון.

התחרות בישראל נערכה במהלך חודש מרץ בהיכל הספורט יד אליהו והשתתפו בה 46 קבוצות מרחבי ישראל. המנצחים באותה שנה היו Raptor Force Engineering 1662 מקליפורניה, ארצות הברית, Orbit 1690 מבנימינה ו-Elysium 1937 ממודיעין-מכבים-רעות.

### אתגר 2013 - Ultimate Ascent (אולטימייט אסנט)
אתגר 2013 נקרא "Ultimate Ascent" והוא מעין משחק פריזבי. על המגרש ממוקמות שתי פירמדות (אחת לכל ברית). המטרה של המשחק היא לקלוע כמה שיותר פריזבים לתוך תאים הממוקמים בקצוות המגרש ובראש הפירמידות. הפריזבים אינם מוחזרים למשחק לאחר שניקלעו. המשחק משוחק עם פריזבי תקני. בתחילת המשחק יש 15 שניות של פעולה אוטונומית של הרובוטים, בהם הם מנסים לקלוע כמה שיותר פריזבים. לאחר מכן מתחילות 2 ורבע דקות של משחק בהם הרובוטים מופעלים על ידי הקבוצות. בסופו של המשחק, הרובוטים צריכים לטפס על הפירמידה. לפירמידה 3 שלבים וככל שהשלב בו אתה נמצא גבוה יותר, כך הניקוד גבוה יותר.

התחרות בישראל נערכה במהלך חודש מרץ בהיכל הספורט יד אליהו והשתתפו בה 49 קבוצות מרחבי ישראל. המנצחים באותה שנה היו The Joker 4320 מפתח תקווה, Thunderbolts 2630 מעמק חפר ו-Steampunk 1577 מרעננה.

### אתגר 2014 - Aerial Assist (אריאל אסיסט)
התחרות הייתה חלק מחגיגות העשור של *FIRST* בישראל.

אתגר 2014 נקרא "Aerial Assist" והמטרה במשחק היא לקלוע כדורי 'יוגה' לתוך שערים הממוקמים מעל עמדות הנהגים. נקודות נוספות התווספו לברית על ידי זריקת כדור מעל קורה הממוקמת באמצע המגרש או תפיסתו. המאפיין מעניין העיקרי במשחק היו נקודות בונוס שנרכשו על ידי העברת כדור בין הרובוטים בברית, דרך האזורים השונים של המגרש. רובוטים מיוחדים הנקראו "שוערים" מורשים, באזור המיועד, לעבור את הגובה המותר, ולחסום כדורים בדרכם לשערים. בתחילת המשחק יש עשר שניות של פעולה אוטונומית של הרובוטים, בנוסף ל-2 דקות ו-20 שניות של משחק בהם הרובוטים מופעלים על ידי נהגי הקבוצות.

התחרות בישראל נערכה במהלך חודש מרץ בהיכל הספורט יד אליהו והשתתפו בה 53 קבוצות מרחבי ישראל. המנצחים באותה שנה היו MisCar 1574 ממשגב, D-Bug 3316 מתל אביב ו-Jatt 3065 מג'ת.

### אתגר 2015 - Recycle Rush (ריסייקל ראש)
Recycle Rush הוא משחק שהמטרה בו היא לשים קופסאות בערמה ומעליהן פחי מיחזור ובתוכם אטריות (דימוי לזבל). בתחילת המשחק יש 15 שניות של פעולה אוטונומית של הרובוטים, בנוסף ל-2 דקות ו-20 שניות של משחק בהם הרובוטים מופעלים על ידי נהגי הקבוצות.

התחרות בישראל נערכה במהלך חודש מרץ בהיכל הספורט יד אליהו והשתתפו בה 55 קבוצות מרחבי ישראל. המנצחים באותה שנה היו MisCar 1574 ממשגב, BumbleB 3339 מכפר יונה ו-Phoenix 5654 מערד.

באליפות הבינלאומית בסנט לואיס, הקבוצות הישראליות בשנה זו הראו ביצועים מרשימים ואף שברו שיאים ישראליים - קבוצת BumbleB 3339 ניצחה בבית Carson, ובכך הפכה לקבוצה הראשונה מחוץ לצפון אמריקה להעפיל לבית אלופי האלופים (איינשטיין), בעוד ש-Orbit 1690 ו-MisCar 1574 הגיעו לגמרים בבתים שלהם.

### אתגר 2016 - Stronghold (סטרונגהולד)
*FIRST* Stronghold הוא משחק שהמטרה בו היא לפרוץ את הגנות היריב ולכבוש את המגדל שלו על ידי זריקת "סלעים". בתחילת המשחק יש 15 שניות של פעולה אוטונומית של הרובוטים, בנוסף ל-2 דקות ו-15 שניות של משחק בהם הרובוטים מופעלים על ידי נהגי הקבוצות.

התחרות בישראל נערכה במהלך חודש מרץ בהיכל הספורט יד אליהו והשתתפו בה 63 קבוצות מרחבי ישראל. המנצחים באותה שנה היו BumbleB 3339 מכפר יונה, Orbit 1690 מבנימינה ו-4744 Ninjas מחדרה, ובנוסף Spikes 2212 מלוד זכו בפרס ה-Chairmens.

באליפות הבינלאומית בסנט לואיס, הקבוצות הישראליות בשנה זו הראו ביצועים מרשימים ואף שברו שיאים ישראליים רבים - קבוצת BumbleB 3339 ניצחה בבית Curie, קבוצת Orbit 1690 מבנימינה ניצחה בבית Tesla ואף הגיעה עד לגמר העולמי בבית Einstein הסופי, בעוד ש-Y-Team 3211 הגיעה לגמר בבית שלה.

### אתגר 2017 - Steamworks (סטימוורקס)
*First Steamworks* הוא משחק שהמטרה בו היא לגרום לספינות האוויר להמריא. ניתן לעשות זאת באמצעות הכנסת "דלק" ל"תנור" (בפועל, זריקת כדורים צהובים למטרה) ובאמצעות העברת גלגלי שיניים על מנת לסובב פרופלורים. בתחילת המשחק יש 15 של פעולה אוטונומית של הרובוט, בנוסף ל-2 דקות ו-15 שניות של משחק בהם הרובוטים מופעלים על ידי נהגי הקבוצות.

לראשונה באותה שנה, התחרויות בישראל חולקו לארבע תחרויות קדם (דיסטריקטים) ועוד תחרות גמר סופית. המנצחים באותה שנה היו PRIMO 4586 ממודיעין, General Angels 2230 מהרצליה ו-Phoenix 5654 מערד.

### אתגר 2018 - POWER UP (פאוור אפ)
ממוזער|מגרש עונת 2018
*FIRST* POWER UP הוא משחק שהמטרה בו היא לנצח את משחק הארקייד. כדי לנצח יש לצבור יותר נקודות מאשר ברית היריב, על ידי הטיית נדנדות לצד בצבע הברית באמצעות קוביות המפוזרות ברחבי המגרש. בתחילת המשחק יש 15 שניות של פעולה אוטונומית של הרובוטים, בנוסף ל-2 דקות ו-15 שניות של משחק בהם הרובוטים מופעלים על ידי נהגי הקבוצות. ניתן להוציא את הקוביות אל עמדות השליטה ולקבל בונוסים במהלך המשחק. בסוף המשחק יש לטפס על הנדנדה המרכזית המוגבהת על מנת להתמודד עם ה"בוס".

בתחרות השתתפו 70 קבוצות, התחרות חולקה לארבע תחרויות קדם (דיסטריקטים) ותחרות גמר סופית בה השתתפו 45 קבוצות. המנצחים בשנה זו היו 1577 Steampunk מרעננה, 1574 MisCar ממשגב ו-7079 Co-Bot מחיפה.

באליפות הבינלאומית הראו הקבוצות הישראליות הישגים מרשימים, ובראשם קבוצה 3075 Ha-Dream Team מהוד השרון שהייתה לקבוצה הישראלית הראשונה שזכתה בבית Einstein הסופי והוכתרה לאלופת עולם לעונה כרובוט רביעי. קבוצה BumbleB 3339 שהגיעה לגמר בית Hopper, קבוצה Miscar 1574 שניצחה את בית Galileo והעפילה לבית Einstien.

### אתגר 2019 - ''Destination: Deep Space'' (דסטניישן: דיפ ספייס)
*Destination: Deep Space* הוא משחק בו המטרה היא לצבור כמה שיותר מטען על ספינת המטען ועל רקטות השיגור לפני סוף המשחק. ניקוד נצבר על ידי התקנת מטען (כדור) בתאים מיועדים, חסימת פתחי המטען התחתונים של התאים בעזרת לוחות הנצמדים בצמדנים למתקנים וטיפוס על רמפות בשלשה גבהים שונים בסוף המשחק. בתחילת המשחק יש 15 שניות של "סופת חול", במהלכן הרובוט נשלט על ידי תוכנה כתובה מראש או על ידי השחקנים באמצעות מצלמות על הרובוט, ולאחר מכן 2 דקות ו-15 שניות של משחק רובוט בשליטה מלאה של הנהגים. כל כדור שנכנס לאחר "סופת החול" לתא שפתחו לא חסום על ידי לוח נופל ממנו ולא נחשב. ברית המשלימה רקטה שלמה או צוברת לפחות 15 נקודות מהטיפוס זוכה בנקודת דירוג נוספת.

המנצחים בשנו זו היו Falcons 4338 מאבן יהודה, Ha-Dream Team 3075 מהוד השרון ו-Trigon 5990 ממודיעין-מכבים-רעות.

### אתגר 2020 - INIFINITE RECHARGE (אינפיניט ריצ'ארג')
עונה זו נגמרה באמצע עונת התחרויות בשל מגפת הקורונה שפקדה את העולם.

### אתגר 2021 - Infinite Recharge (אינפיניט ריצ'ארג')
אתגר זה זהה לשנה 2020. משחק אשר מטרתו לקלוע כמה שיותר כדורים לאזוריי הכוח לפניי סיום המשחק. 15 שניות אוטונומי ו-2 דקות ורבע של נהיגה. ניקוד נצבר על ידי קליעת כדורים למגדל בחור התחתון, העליון והפנימי בעליון. בסוף המשחק ניתן להיתלות על משולש התלייה שבמרכז המגרש, ולסובב את הרולטה מספר פעמים נתון, או לצבע מסוים. אם הייתה תלייה מאוזנת בסוף המשחק וסובבו את הרולטה מקבלים נקודת דירוג (בתנאי שסכום הנקודות מעל 65).

בשנה זו הייתה רק תחרות אוף-סיזן. ובה המנצחים היו ראשי ברית Orbit 1690 מבנימינה, 3339 BumbleB מכפר יונה ו-DRC 5715 מדבורייה.

### אתגר 2022 - Rapid React (ראפיד ריאקט)
אתגר *Rapid React* הוא אתגר שבו צריך לקלוע כדורי קרגו (מטען) לסל תחתון ועליון. 15 שניות אוטונומי ו-2 דקות ו-15 שניות של נהיגה. ניקוד נצבר על ידי קליעת כדורים לסלים ובסוף המשחק אפשר לטפס לאחד מארבעת המוטות. ומעל 16 נקודות בטיפוס או 20 נקודות בקליעת הכדורים מקבלים נקודת דירוג. בנוסף לכך השחקן האנושי יכול לקלוע ממרחק של שמונה מטרים כדור נוסף בזמן האוטונומי כדי להרוויח עוד ניקוד.

המנצחים בשנה זו היו 1577 SteamPunk מרעננה, 1690 Orbit מבנימינה ו-3065 מג'ת. 2212 Spikes מלוד זכו בפרס ה-Impact ו-2096 RoboActive מדימונה זכו בפרס ה-EI.

התחרות העולמית בשנה זו התקיימה ביוסטון, טקסס, בין התאריכים 23–25 באפריל. בתחרות השתתפו כ-450 קבוצות מרחבי העולם, שחולקו לשישה בתים שונים, כשבכל בית משתתפות 75 קבוצות. בתחרות העולמית השתתפו שמונה קבוצות ישראליות וגרפו הישגים מרשימים. קבוצה 3339 BumbleB מכפר יונה זכתה במקום הראשון בשלב המוקדמות של בית Newton, קבוצה 1577 SteamPunk מרעננה זכתה במקום הראשון בשלב המוקדמות של בית Turing, וקבוצה 1690 Orbit מבנימינה זכתה במקום הרביעי בשלב המוקדמות של בית Carver, והגיע לגמר הבית שלה.

ההישגים המרשימים ביותר הוא של קבוצת SteamPunk 1577 אשר הגיעה לגמר איינשטיין. וזכתה מקום שני בעולם כראש ברית מבית Turing. הקבוצה 2096 RoboActive מדימונה זכתה בפרס ה-Engineering Inspiration בבית Newton שמזכה אותה, באופן אוטומטי, להשתתף בתחרות העולמית בעונה הבאה, עונת 2023. יתר על כן, זיכתה את ישראל בסה"כ 13 קבוצות שיעלו בשנת 2023, בניגוד לתשע כמו בשנת 2022.

### אתגר 2023 - Charged Up (צ'ארג'ד אפ)
אתגר *Charged Up* הוא אתגר הרמה והנחה (Pick & Place) בו כלי המשחק הם קונוסים מגומי וקוביות מנופחות. מטרת המשחק היא להניח כמה שיותר כלי משחק על הגרידים. אם ברית הניחה שלושה חלקי משחק בשורה ברצף היא הרוויחה 5 נק' נוספות על יצירת "לינק". בתחילת העונה חמישה "לינקים" היו המינימום להרווחת נקודת דירוג, אך עם העדכון האחרון לעונה לקראת האליפות עולם - שונתה כמות המינימום מ-5 ל-6. בסוף המשחק הרובוטים מטפסים על רמפה שנמצאת בצד שלהם של המגרש במטרה להרוויח נקודות נוספות ונקודת דירוג (Ranking Point).

המנצחים בשנה זו היו 1577 SteamPunk מרעננה, 1690 Orbit מבנימינה ו-Black Unicorns 5135 מיהוד. כמו כן קבוצת RoboActive 2096 מדימונה זכו בפרס ה-Impact ו-Demacia 5635 מנס ציונה זכו בפרס ה-EI.

התחרות העולמית (Championship) התקיימה ב-19-23 באפריל ביוסטון, טקסס. בתחרות השתתפו 600 קבוצות מרחבי העולם, שחולקו לשמונה בתים, כשבכל בית משתתפות 75 קבוצות. בתחרות העולמית השתתפו 13 קבוצות ישראליות. השנה רק קבוצה אחת הגיעה להישג מרשים כאשר כל השאר הצליחו להגיע רק עד לחצי גמר (משחק 13). קבוצת RoboActive 2096 מדימונה זכתה בשנה השנייה רצוף בפרס ה-EI בעולמית ששוב מזכה אותה, באופן אוטומטי, להשתתף בתחרות העולמית בעונה הבאה.

### אתגר 2024 - Crescendo (קרשנדו)
האתגרים השנה שבחר *FIRST* הם בסגנון אומנויות, ולאתגר של FRC נבחר מוזיקה - *Crescendo*. המשחק השנה הוא אתגר יריית טבעות (Notes), כאשר כל שלוש הקבוצות צריכות לקלוע למטרה הגבוהה (Speaker), ל"מגבר" (AMP) ול"טראפ" (Trap). בשלב האוטונומי כל טבעת ל-"ספיקר" שווה 5 נק' ובשאר המשחק 2 נק'. בנוסף בניקוד ל-AMP אפשר להרוויח עוד ניקוד "ולהגביר" את הניקוד של ה-speaker לעשר שניות בעת לחיצה על הכפתור הכחול - חזרה ל-5 נק' על כל טבעת. בנוסף על ידי הכנסה של טבעת אחת ב-45 השניות הראשונות בשלב הטלאופ אפשר להוריד את סף הטבעות לנקודת ה-RP הראשונה מ-21 טבעות ל-18 ולנסות להרוויח עם הקבוצה היריבה את ה-Coopertition bonus. יתר על כן בשלב ה-EndGame, רובוטים מטפסים על השרשראות כאשר כל טיפוס שווה 3 נק', וכל טבעת בתוך ה-TRAP שווה 5 נק'.

המנצחים בשנה זו היו 1690 Orbit מבנימינה, 3339 BumbleB מכפר יונה, ו-5715 DRC מדבוריה. בנוסף קבוצת 5614 Sycamore זכו בפרס ה-Impact, ו-3339 BumbleB זכו בפרס ה-EI.

התחרות העולמית השנה התקיימה בין ה-17-20 באפריל ביוסטון, טקסס. בתחרות השתתפו השנה כ-600 קבוצות מרחבי העולם שחולקו ל-8 בתים. השנה 12 קבוצות התחרו בתחרות העולמית - והגיעו לכמה הישגים מרשימים. קבוצות 3339 בבית ניוטון ו-5951 בבית גלילאו, הגיעו בבתיהם לרבע גמר (משחק 9) בפלייאוף, וקבוצת 2231 הגיעו לחצי גמר (משחק 13) בארכימדס.

קבוצת 5614 Sycamore זכו בפרס ה-Impact Finalists שמזכה את הקבוצה, באופן אוטומטי, להשתתף בתחרות העולמית שנה הבאה. ולראשונה מאז 2018 היו מספר קבוצות ישראליות שעלו לבית איינשטיין. 1577 SteamPunk מרעננה נבחרו לברית הראשונה כרובוט שלישי ועלו לבית Einstein מבית גלילאו, ו-1690 Orbit מבנימינה כראשי ברית מבית Daly.

ולראשונה בישראל קבוצה ישראלית ניצחה את התחרות העולמית כראשי ברית. 1690 Orbit ניצחו את התחרות העולמית כראשי ברית מבית Daly!

### אתגר 2025 - Reefscape (ריף-סקייפ)
האתגר שבחר *FIRST* היה בסגנון מים, ושם האתגר *Reefscape*. המשחק הוא משחק בסגנון Pick & Place, להרים ולהניח גלילים קשיחים (coral) מפלסטיק ולהניח אותם באחד מארבעת השלבים שעל ה-Reef, ולקחת כדורים מגומי (algea) ולשים אותם ברשת גבוהה (Net). בסוף המשחק אפשר להרוויח עוד נקודות על ידי טיפוס על כלובים נמוכים (12 נק') וגבוהים (6 נק').

בשלב האוטונומי ניקוד על הגלילים בהתאם לגובה הוא (בסדר יורד): 7,6,4,3; ובשלב הטלאופ 5,4,3,2. הנחת הכדור ברשת הגבוהה מביא 4 נק' לברית, בעוד שלהניח במעבד יביא 6 נק' - אך הכדורים הולכים ישר לברית היריבה, וניתן לזרוק את הכדור לרשת שלה בשביל עוד 4 נק' (לברית היריבה). יש 6 נק' דירוג לעומת השנים הקודמות, המשתנות בהתאם למשימות בזמן המשחק. ברית יכולה לקבל 3 נק' על ניצחון, 1 על תיקו, וכמובן 0 על הפסד. בנוסף נקודת דירוג אחת תינתן אם כל הרובוטים חצו את קו ההתחלה והניחו גליל אחד, נק' דירוג נוספת על ניקוד טיפוס העולה על 14, ונק' דירוג אחרונה על הנחת 5 גלילים בכל שלב באזור ה-Reef.

המנצחים בשנה זו היו Orbit 1690 מבנימינה, Trigon 5990 ממודיעין, ו-Phoenix 5654 מערד. בנוסף קבוצת Sycamore 5614 זכו בפרס ה-Impact, ו-Excalibur 6738 זכו בפרס ה-EI.

התחרות העולמית השנה התקיימה בין ה-16-19 באפריל ביוסטון, טקסס. בתחרות השתתפו השנה כ-600 קבוצות מרחבי העולם שחולקו ל-8 בתים. וכמו שנים קודמות היה ייצוג ישראלי מרשים. מבין 12 הקבוצות שטסו, קבוצת 2630 Thunderbolts הגיעו למשחק 13 בבית דאלי, קבוצות 2231 OnyxTronix ו-3339 BumbleB הגיעו לגמר הבית שלהם (Archimedes & Hopper), קבוצת Makers assemble 5951 זכו בפרס הEI בבית Archimedes בעוד ש 1690 Orbit ניצחו את הבית שלהם Johnson כראשי הברית.

לראשונה קבוצה ישראלית הגיעה לגמר איינשטיין שנתיים ברציפות. בגמר 1690 Orbit הפסידו, והוכתרו לסגני אלופי העולם לשנת 2025.

### אתגר 2026 - ReBuilt (רי-בילד)
אתגר זה יהיה בסגנון ארכאולוגיה (*FIRST AGE*), ושם האתגר *ReBuilt*.

אתגר זה יוצג בשבת השנייה של ינואר 10.1.26

## ייצוג בינלאומי
התחרות נוסדה בארצות הברית ובמהלך השנים הצטרפו לתחרויות קבוצות ממדינות נוספות. מספר הקבוצות המשתתפות לפי מדינה, נכון לעונת 2025:

## קבוצות בישראל

## פרסים
לקראת סיום כל תחרות מוענקים מספר פרסים לקבוצות ואנשים שהצטיינו במהלך התחרות או בהתכוננות אליה. כל הפרסים מוענקים בתעודה וגביע בהשראת סמל פירסט, למעט אלו שמפורט בהתאם; ובנוסף פרס ה-Impact מזכה בגביע גדול בעל סמל פירסט מוזהב.

## קישורים חיצוניים

* טלקום ניוז, מאות בני נוער מישראל זכו להישגים באליפות הרובוטיקה של FIRST בארה״ב, 27 באפריל 2022
* אתר התוכנית 
* אתר התוכנית בישראל
* Blue Alliance (אתר המרכז את קבוצות התחרות והניקוד) 
* דף הפייסבוק של התוכנית בישראל

## הערות שוליים

קטגוריה:תחרויות רובוטיקה